**P R E D B E Ž N Á I N F O R M Á C I A**

**(podľa § 9 zákona č. 400/2015 Z. z. o tvorbe právnych predpisov**

**a o Zbierke zákonov Slovenskej republiky a o zmene a doplnení niektorých zákonov)**

**1. Pripravovaný právny predpis:**

Návrh novely zákona č. 507/2023 Z. z. o dorovnávacej dani na zabezpečenie minimálnej úrovne zdanenia nadnárodných skupín podnikov a veľkých vnútroštátnych skupín a o doplnení zákona č. 563/2009 Z. z. o správe daní (daňový poriadok) a o zmene a doplnení niektorých zákonov v znení neskorších predpisov (ďalej len „zákon o dorovnávacej dani“)

**2. Základné ciele právnej úpravy:**

Cieľom pripravovanej právnej úpravy je:

* doplnenie ďalších nevyhnutných úprav vyplývajúcich z administratívneho usmernenia ku globálnym modelovým pravidlám proti narúšaniu základu dane prijatého Inkluzívnym rámcom OECD/G20 v roku 2024;
* implementácia smernice Rady, ktorou sa mení smernica 2011/16/EÚ o administratívnej spolupráci v oblastí daní (ďalej len „smernica DAC 9“). Smernica DAC 9 poskytuje rámec pre procesné uplatňovanie smernice Rady (EÚ) 2022/2523 o zabezpečení globálnej minimálnej úrovne zdanenia nadnárodných skupín podnikov a veľkých vnútroštátnych skupín v Únií z 15. decembra 2022 (ďalej len „smernica Rady (EÚ) 2022/2523“). Smernica DAC 9 zavádza štandardizovaný vzor oznámenia pre nadnárodné skupiny podnikov aj pre veľké vnútroštátne skupiny a okrem toho obsahuje aj pravidlá pre výmenu týchto oznámení v rámci EÚ. Predpokladaný dátum schválenia smernice DAC 9 je marec 2025.

**3**. **Zhodnotenie súčasného stavu:**

Zákonom o dorovnávacej dani sa v SR transponovala smernica Rady (EÚ) 2022/2523. Znenie smernice vychádza z globálnych modelových pravidiel prijatých Inkluzívnym rámcom OECD/G20 14. decembra 2021 v dokumente Daňové výzvy vyplývajúce z digitalizácie hospodárstva – globálne modelové pravidlá proti narúšaniu základu dane (druhý pilier). S cieľom objasnenia a doplnenia aplikácie globálnych modelových pravidiel Inkluzívny rámec OECD/G20 zverejnil v priebehu roka 2024 administratívne usmernenie ku globálnym modelovým pravidlám proti narúšaniu základu dane[[1]](#footnote-1)). Administratívne usmernenie nie je súčasťou smernice Rady (EÚ) 2022/2523. Jeho implementácia je nevyhnutná pre správne aplikovanie predmetných pravidiel a na základe uvedeného je potrebné zabezpečiť súlad s týmto dokumentom.

Zároveň je potrebné vyriešiť praktické otázky spojené s aplikáciou pravidiel dorovnávacej dane, zabezpečiť prijatie štandardizovaného vzoru oznámenia (ktoré v súčasnosti absentuje, nakoľko bolo vypracované na medzinárodnej úrovni v neskoršom období) a nevyhnutnú transparentnosť na daňové účely prostredníctvom výmeny informácií v tejto oblasti.

**4. Spôsob zapojenia verejnosti do prípravy právneho predpisu:**

Verejnosť sa môže zapojiť do prípravy právneho predpisu formou zasielania podnetov, či návrhov v intenciách vecného zamerania. Lehota na vyjadrenie je do 07.02.2025.

Kontaktné údaje:

Ministerstvo financií Slovenskej republiky

Sekcia daňová a colná

Štefanovičova 5

817 82 Bratislava

email: [milada.kucekova@mfsr.sk](mailto:milada.kucekova@mfsr.sk), [katarina.ridosova@mfsr.sk](mailto:katarina.ridosova@mfsr.sk)

**Predpokladaný termín začatia pripomienkového konania:** máj 2025

1. ) <https://www.oecd.org/content/dam/oecd/en/topics/policy-sub-issues/global-minimum-tax/administrative-guidance-global-anti-base-erosion-rules-pillar-two-june-2024.pdf> [↑](#footnote-ref-1)